KIRJALLINEN KYSYMYS E-0406/03 esittäjä(t): Monica Frassoni (Verts/ALE) komissiolle. Kiireelliset toimenpiteet Pugliassa (Italiassa) sijaitsevan Valloni e steppe pedegarganiche -nimisen erityissuojelualueen suojelemiseksi.



Virallinen lehti nro 280 E , 21/11/2003 s. 0054 - 0055



KIRJALLINEN KYSYMYS E-0406/03 esittäjä(t): Monica Frassoni (Verts/ALE) komissiolle (17. helmikuuta 2003) Aihe: Kiireelliset toimenpiteet Pugliassa (Italiassa) sijaitsevan Valloni e steppe pedegarganiche -nimisen erityissuojelualueen suojelemiseksi Pugliassa (Italia) sijaitsevaa Valloni e steppe pedegarganiche -nimistä erityissuojelualuetta (koodi IT9110008) uhkaavat vahingoittaa vakavasti eräät toimet, ennen kaikkea uudelleen teollistuminen eli tuotantolaitokset, kaasuverkko, kauppakeskus, Magic Land, hotellit, tieverkosto, parkkipaikat jne., joista suuri osa kuuluu Manfredonian aluesopimuksen piiriin. Lisäksi merkittäviä ympäristövaikutuksia aiheuttavat maatalouden rakennemuutostoimet, etenkin arolaitumien muuttaminen viikunakaktusviljelmiksi. Kaikki nämä toimet toteutetaan erityissuojelualueen rajojen sisäpuolella, joten ne ovat selvästi luontotyypeistä annetun direktiivin 92/43/ETY(1) ja lintudirektiivin 79/409/ETY(2) vastaisia. Alueella on hyvin tärkeä merkitys luonnon monimuotoisuuden säilyttämisen kannalta: siellä elää Puglian suurin lepakkokanta ja manner-Italian viimeinen pikkutrappipopulaatio. Alue on nimetty tärkeäksi lintualueeksi (IBA, Important Bird Area). Luontotyyppidirektiivin 92/43/ETY soveltamatta jättäminen on vakava uhka kolmen yhteisön tärkeänä pitämän elinympäristön, joista yksi on ensisijaisesti suojeltava, sekä luontotyyppidirektiivin liitteeseen II kuuluvien seuraavien lajien säilymiselle: 8 nisäkäslajia, 2 matelijalajia (joista 1 on ensisijaisesti suojeltava), 1 sammakkoeläinlaji (ensisijaisesti suojeltava laji), 1 kalalaji (ensisijaisesti suojeltava laji), 1 selkärangaton (ensisijaisesti suojeltava laji) ja 1 kasvilaji (ensisijaisesti suojeltava laji). Vakavassa vaarassa ovat myös lintudirektiivin liitteeseen I kuuluvat 30 lintulajia (joista kolme ensisijaisesti suojeltavia). Italialainen lintujensuojeluliitto LIPU teki Euroopan komissiolle virallisen valituksen (N:o 2001/4156SG (2001) A/2150) yritettyään toistuvasti tiedottaa asiasta paikallisille ja kansallisille viranomaisille. Ympäristö- ja aluesuojeluministeriö kutsui tämän valituksen seurauksena koolle kaikista asianomaisista koostuvan teknisen neuvottelukunnan. Tekninen neuvottelukunta ei ole kokoontunut enää kesäkuun 2001 jälkeen. Manfredonian kunta on sen jälkeen tilannut ympäristövaikutusten arviointitutkimuksen (jälkikäteen, sillä monet toimet on jo toteutettu). Ympäristövaikutusten arviointia ei koskaan ole asetettu ympäristöjärjestöjen saataville eikä sitä ole koskaan esitelty tekniselle neuvottelukunnalle. Italian hallitus on sillä välin myöntänyt aluesopimukselle monia uusia avustuksia, joista yhtäkään ei ole tarkoitettu käytettäväksi korvaaviin toimenpiteisiin. Kaikki uudet rahoituserät on käytetty lisärakentamiseen. Kyseinen alue on lisäksi saanut EU:lta LIFE-rahoitusta Kiireelliset toimenpiteet Garganon kansallispuiston Natura 2000 -alueiden suojelemiseksi LIFE Natura N:o 4 3200/98/491 -ohjelman puitteissa, jonka tavoitteena on suojella aroja eli samaa ympäristöä, jota tuhotaan aluesopimuksella. Puglian alue on saanut EU:n rakennerahoitusta asetuksen (EY) N:o 1260/1999(3) nojalla (vuosiksi 20002006). Mihin toimiin komissio on ryhtynyt lopettaakseen yhteisön direktiivien rikkomisen ja kyseisen alueen tuhoamisen? (1) EYVL L 206, 22.7.1992, s. 7. (2) EYVL L 103, 25.4.1979, s. 1. (3) EYVL L 161, 26.6.1999, s. 1. Margot Wallströmin komission puolesta antama vastaus (4. huhtikuuta 2003) Komissio on ottanut käsiteltäväksi kantelun, joka koskee parlamentin jäsenen kysymyksessään mainitseman tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(1) (sellaisena kuin se on muutettuna neuvoston 3. maaliskuuta 1997 annetulla neuvoston direktiivillä 97/11/EY(2)), luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(3) ja luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(4) riittämätöntä soveltamisesta. Kantelua käsitellään parhaillaan. Parlamentin jäsenen kysymyksessä mainitsemat tiedot on lisätty kantelua koskeviin tietoihin. Jos komissio tekee päätelmän, että mainitussa tapauksessa rikotaan yhteisön lainsäädäntöä, se ei epäröi EY:n perustamissopimuksen valvojana toteuttaa kaikkia toimenpiteitä EY:n perustamissopimuksen 226 artiklassa määrätty rikkomista koskeva menettely mukaan luettuna sen varmistamiseksi, että tapauksessa noudatetaan asianmukaista yhteisön lainsäädäntöä. (1) EYVL L 175, 5.7.1985. (2) EYVL L 73, 14.3.1997. (3) EYVL L 103, 25.4.1979. (4) EYVL L 206, 22.7.1992.